C 323/98
EL
Επίσημη Εφημερίδα της Ευρωπαϊκής Ένωσης
26.8.2022
3.8.
Η ΕΟΚΕ, λοιπόν, πιστεύει ότι η πρόταση τροποποίησης του κανονισμού LULUCF θα είναι ζωτικής σημασίας για τη μακροπρόθεσμη κλιματική ισορροπία και ότι ο ρόλος της παγίδευσης του άνθρακα στη γεωργία δεν θα πρέπει να εκλαμβάνεται μόνο ως επιχειρηματική ευκαιρία, αλλά ως στοιχείο θεμελιώδες για το μέλλον της ευρωπαϊκής γεωργίας.
3.9. Πέρα από τη διατήρηση της παγκόσμιας επισιτιστικής ασφάλειας, η αξιοποίηση του άνθρακα εγείρει τρεις διαφορετικές προκλήσεις: — την παγίδευση του ατμοσφαιρικού διοξειδίου του άνθρακα στο έδαφος· — τον μετριασμό των εκπομπών αερίων του θερμοκηπίου· — την προσαρμογή του κλάδου της γεωργίας στην κλιματική αλλαγή.
3.10.
Διάφορες πρακτικές διαχείρισης της γης βελτιώνουν την παγίδευση διοξειδίου του άνθρακα, μεταξύ άλλων οι ακόλουθες:
— δάσωση και αναδάσωση, — γεωργοδασοκομία και άλλες μορφές μεικτής καλλιέργειας που συνδυάζουν ξυλώδη βλάστηση με συστήματα φυτικής ή ζωικής παραγωγής· — χρήση εμβόλιμων καλλιεργειών, καλλιεργειών εδαφοκάλυψης ή διατήρησης· — μετατροπή καλλιεργούμενων εκτάσεων σε γη υπό αγρανάπαυση ή μόνιμους βοσκοτόπους· — αποκατάσταση τυρφώνων και υγροτόπων. 3.11.
Το δυναμικό είναι σημαντικό, λόγου χάρη, σύμφωνα με την πρωτοβουλία 4/1000 του Εθνικού Ινστιτούτου Ερευνών για τη Γεωργία, τα Τρόφιμα και το Περιβάλλον της Γαλλίας (INRAE), το συνολικό δυναμικό του πρόσθετου γεωργικού αποθέματος υπολογίζεται σε 8,43 εκατομμύρια τόνους άνθρακα ετησίως για τα 30 πρώτα εκατοστόμετρα του εδάφους. 3.12.
Σε σχέση με τον στόχο της μηδενικής καθαρής δέσμευσης γης έως το 2050, όπως ορίζεται στη στρατηγική της ΕΕ για το έδαφος (8), και προκειμένου να εξασφαλιστεί αυτή η λειτουργία καταβόθρας άνθρακα και παραγωγής βιομάζας, η ΕΟΚΕ συνιστά τη δέουσα διαχείριση και προστασία των αρόσιμων γαιών, σημειώνει δε με ικανοποίηση ότι ορισμένα κράτη μέλη καταβάλλουν προσπάθειες προς αυτή την κατεύθυνση (π.χ. υπό εκπόνηση νομοθεσία περί γαιών στην Εσθονία).
3.13. Η ανακοίνωση προσδιορίζει ορισμένες προκλήσεις για τα πιστοποιημένα έργα παγίδευσης διοξειδίου του άνθρακα, αλλά δεν παρέχει απάντηση σχετικά με τον τρόπο αντιμετώπισης του ζητήματος της μη μονιμότητας: — μη μονιμότητα: ο άνθρακας που παγιδεύεται και αποθηκεύεται στα εδάφη και τη βιομάζα μπορεί να εκλυθεί στην ατμόσφαιρα, ακυρώνοντας τα πλεονεκτήματα μετριασμού της κλιματικής αλλαγής· — η παρακολούθηση, ο έλεγχος και η εξακρίβωση του δεσμευμένου διοξειδίου του άνθρακα εξακολουθούν να συνιστούν πρόκληση: πρέπει να καθοριστεί ακριβής ποσοτικός προσδιορισμός του πραγματικού πρόσθετου κόστους· — συνυπολογισμός του κόστους των πρακτικών παγίδευσης του άνθρακα και μετριασμού των εκπομπών αερίων του θερμοκηπίου από τη γεωργία. 3.14.
Τέλος, δεν πρέπει να λησμονείται η μείωση των εκπομπών του κλάδου της γεωργίας χάρη σε κατάλληλες πρακτικές ή νέες τεχνολογίες, με προτεραιότητα τη λιτότητα και τη μείωση των εκπομπών αερίων του θερμοκηπίου.
Λύσεις με βάση τη βιομηχανική δέσμευση, χρήση και αποθήκευση άνθρακα 3.15.
Η ανακοίνωση προτείνει, έως το 2028, τους στόχους: κάθε τόνος CO2 που δεσμεύεται, μεταφέρεται, χρησιμοποιείται και αποθηκεύεται από τις βιομηχανίες θα πρέπει να δηλώνεται και να καταγράφεται ανάλογα με το αν είναι ορυκτής, βιογενούς ή ατμοσφαιρικής προέλευσης· τουλάχιστον το 20 % του άνθρακα που χρησιμοποιείται στα χημικά και πλαστικά προϊόντα θα πρέπει να προέρχεται από μη ορυκτές πηγές έως το 2030 και πέντε εκατομμύρια τόνοι CO2 θα πρέπει να απορροφώνται ετησίως από την ατμόσφαιρα και να αποθηκεύονται μόνιμα μέσω πρωτοπόρων έργων έως το 2030. 3.16.
Ο άνθρακας ορυκτής προέλευσης θα πρέπει να αντικατασταθεί από πιο βιώσιμες ροές ανακυκλωμένου άνθρακα από απόβλητα, από βιώσιμη βιομάζα ή απευθείας από την ατμόσφαιρα.
(8)
Γνωμοδότηση της ΕΟΚΕ με θέμα Νέα στρατηγική της ΕΕ για το έδαφος (ΕΕ C 290 της 29.7.2022, σ. 131).